代書謝王勝之學士寄萊石茶酒器
作者：邵雍
朝代：宋

paragraphs: 東山有石若瓊玖，匠者追琢可盛酒。
君子得之惜不用，慇懃遠寄林下叟。
林叟從來用瓦盞，驚惶不敢擎上手。
重誡兒童無損傷，緘藏復以待賢友。
未知賢友何時歸，男子功名未成就。
朝廷先從憂者言，方今莫如二虜醜。
漢之六郡限遼西，唐之八州隔山後。
自餘瓜沙甘與凉，中原久而不能有。
柰何更餌以金帛，重困吾民猶掣肘。
若非堂上出奇兵，安得閫外拉餘朽。
直可逐去此腥羶，西出玉門北逾口。
城下狐狸既不存，路上豺狼自無走。
太陽烜赫耀天衢，氛妖接變匿塵垢。
功成不肯受上賞，印解黄金大于斗。
乞洛辭君出國門，歸鞍暖拂天街柳。
千官如壁遮道留，仰面弄鞭不回首。
鄉人夾路迎大尹，醉擁旌幢錦光溜。
下車拜墓還政餘，不訪公門訪親舊。
始知此器用有時，吾當爲君獻眉壽。